नमक में आयोडीन की तरह आटे से मिलेगा आयरन, माहवारी में एक कप खून बहना खतरनाक
Anaemia Deficiency - Types, Symptoms And Treatment. दुनिया भर में 2 अरब से ज्यादा लोग खून की कमी यानी एनीमिया से जूझ रहे हैं। खासकर लड़कियों और महिलाओं के लिए यह बीमारी जानलेवा साबित हो रही है
दुनिया भर में 2 अरब से ज्यादा लोग खून की कमी यानी एनीमिया से जूझ रहे हैं। खासकर लड़कियों और महिलाओं के लिए यह बीमारी जानलेवा साबित हो रही है। भारत में भी बड़ी आबादी एनीमिया की शिकार है।
देश में हर दूसरी महिला के शरीर में पर्याप्त खून नहीं बन पा रहा। 10 में से करीब 6 लड़कियां एनीमिक हैं। जिससे उन्हें माहवारी से जुड़ी परेशानियों का सामना करना पड़ता है, जिससे उनकी मां बनने की क्षमता में कमी आती है। प्रेग्नेंसी और डिलिवरी के दौरान जिन मांओं की जान जा रही है, उनमें हर 5 में से एक मामले में वजह एनीमिया ही है।
यह समस्या इतनी गंभीर है कि इससे निपटने के लिए सरकार को अलग से ‘एनीमिया मुक्त भारत अभियान’ शुरू करना पड़ा है। एनीमिया को नापने के लिए वर्ल्ड हेल्थ ऑर्गेनाइजेशन की गाइडलाइंस को नकार कर नई गाइडलाइन बनाई जा रही हैं और नियम बदले जा रहे हैं।
दिल पर मंडराते खतरे को कम करने के लिए एनीमिया के मानक में बदलाव
हाल ही में वर्ल्ड हेल्थ ऑर्गेनाइजेशन ने भारत के लिए एनीमिया की परिभाषा को बदलने की कोशिश की, जिसे भारत ने नकार दिया। अभी तक शरीर में हीमोग्लोबिन का स्तर 11 ग्राम प्रति डेसीलीटर से कम होने पर व्यक्ति को एनीमिक माना जाता था। WHO ने इसे 9.5 करने का सुझाव दिया।
स्वास्थ्य नीति विशेषज्ञ डॉ. अंशुमान कुमार बताते हैं कि हाल ही में एक स्टडी में पाया गया कि हीमोग्लोबिन का स्तर 12 ग्राम प्रति डेसीलीटर से कम होने पर हार्ट अटैक आने का खतरा ज्यादा रहता है। पैदल चलने और सीढ़ियां चढ़ते वक्त उनका दम फूलने लगता है। इन्हें आयरन सप्लीमेंट देने पर हीमोग्लोबिन लेवल बढ़ गया, जिसके बाद दिल पर मंडरा रहा खतरा भी कम हो गया।
इसे 'कार्डिएक रिस्क रिडक्शन' कहा जाता है। इसी को ध्यान में रखते हुए अब एनीमिया के लिए हीमोग्लोबिन लेवल का कटऑफ 11 ग्राम प्रति डेसीलीटर से बढ़ाकर 12 कर दिया गया है। पहले महिलाओं, पुरुषों और बच्चों के लिए अलग पैमाना होता था। अब महिला और पुरुषों के लिए एनीमिया का एक ही पैमाना 12 ग्राम प्रति डेसीलीटर कर दिया गया है।
पुरुष इसलिए कम आते थे एनीमिया की चपेट में
मेल हॉर्मोंस की वजह से पुरुषों में हीमोग्लोबिन लेवल महिलाओं से ज्यादा होता है। पुरुष पहले शिकार करते थे, दौड़ते-भागते थे, इसलिए एनीमिया की चपेट में भी कम आते थे। इसी वजह से एनीमिया के लिए हीमोग्लोबिन का कटऑफ अभी तक पुरुषों के लिए 13 ग्राम प्रति डेसीलीटर, महिलाओं के लिए 12 और बच्चों के लिए 11 था।
लेकिन, अब माना जा रहा है कि एक जैसे माहौल में रहने वाले महिला-पुरुष दोनों एक जैसा खाना खाते हैं, जिनमें एक जैसे पोषक तत्व होते हैं। दूसरी तरफ, पुरुषों की आउटडोर एक्टिविटीज भी कम हो गई हैं। वे नशे की लत के शिकार हैं। एक्सरसाइज भी नहीं करते। इसलिए वे भी एनीमिया की चपेट में आ रहे हैं।
जबकि बच्चे हाई हीमोग्लोबिन लेवल के साथ जन्म लेते हैं। प्रसव के वक्त नवजात का हीमोग्लोबिन लेवल 18 तक होता है। फिर धीरे-धीरे उसमें कमी आती है और 59 महीने तक यह गिरावट जारी रहती है। इसलिए अब विचार किया जा रहा है कि 5 साल से ज्यादा उम्र के बच्चों के लिए भी हीमोग्लोबिन का कटऑफ वयस्कों के बराबर रखा जाए। इस तरह, पहले जिसे नॉर्मल माना जा रहा था, अब वह एनीमिक कहलाएगा। इससे एनीमिया के केस भी बढ़ जाएंगे।
खबर से जुड़े इस पोल में अपनी राय दें
क्यों और कैसे होता है एनीमिया
चंडीगढ़ स्थित बिड़ला फर्टिलिटी एंड आईवीए में कन्सल्टेंट डॉ. राखी गोयल बताती हैं कि खून में मौजूद रेड ब्लड सेल्स का काम फेफड़ों से ऑक्सीजन लेकर शरीर के दूसरे हिस्सों में सप्लाई करना है। रेड ब्लड सेल्स में मौजूद हीमोग्लोबिन नाम का प्रोटीन इसमें मदद करता है। अक्सर आयरन, फोलिक एसिड और विटामिन की कमी होने पर हीमोग्लोबिन नहीं बन पाता। इसे ही एनीमिया कहते हैं। आम भाषा में इसे खून की कमी कहा जाता है।
अहमदाबाद स्थित न्यूबर्ग सेंटर फॉर जेनोमिक मेडिसिन की डॉ. उदया कोटेचा बताती हैं कि इसके अलावा कई अनुवांशिक बीमारियों की वजह से भी शरीर में हीमोग्लोबिन ठीक से नहीं बनता। थैलेसीमिया, सिकल सेल एनीमिया, कैंसर, ऑटो इम्यून डिजीज और कुछ इन्फेक्शन की वजह से भी शरीर में पर्याप्त खून नहीं बनता या फिर रेड ब्लड सेल्स बनते हैं और टूट जाते हैं।
इस तरह, एनीमिया के 5 प्रमुख प्रकार हैं...
माहवारी में ज्यादा खून बहने से भी एनीमिया का खतरा
डॉ. सुरुचि देसाई बताती हैं कि फाइब्रॉइड्स, एडिनोमायसिस और इन्फेक्शन की वजह से हैवी पीरियड्स आ सकते हैं। माहवारी के एक चक्र में नॉर्मल ब्लड लॉस 20 से 25 एमएल तक माना जाता है, जो 40 से 45 एमएल तक हो सकता है। इससे ज्यादा ब्लड लॉस होने और पोषक तत्वों से भरपूर खाना न खाने से एनीमिया की आशंका बढ़ जाती है।
डॉ. राखी गोयल कहती हैं कि 80 एमएल से ज्यादा ब्लड लॉस होने पर 'हैवी पीरियड्स' टर्म का इस्तेमाल किया जाता है। घर में लड़कियां और महिलाओं के लिए इस मात्रा का अनुमान लगा पाना मुश्किल होता है। उन्हें बताया जाता है कि पीरियड्स के दौरान खून के थक्के आएं, हर दो घंटे में पैड बदलना पड़े, 7 दिन से ज्यादा ब्लीडिंग हो, तो डॉक्टर से मिलना चाहिए।
ज्यादा ब्लड लॉस होने से खून की कमी होगी और एनीमिया हो जाएगा। डॉक्टर जांच के बाद हैवी पीरियड्स की वजह पता लगाते हैं। हार्मोंस, थायरॉइड, यूट्रस में गांठ होने से ब्लीडिंग डिसऑर्डर की दिक्कत हो सकती है।
प्रेग्नेंसी में एनीमिया का खतरा ज्यादा क्यों
प्रेग्नेंसी के दौरान गर्भ में पल रहा बच्चा भी मां के शरीर से ही पोषक तत्व हासिल करता है। अगर मां को पर्याप्त पोषक तत्व न मिलें तो उसे एनीमिया हो सकता है। मुंबई में गायनेकोलॉजिस्ट डॉ. सुरुचि देसाई बताती हैं कि बार-बार प्रेग्नेंट होने, एक प्रेग्नेंसी से दूसरी प्रेग्नेंसी के बीच समय कम होने से एनीमिया की आशंका बढ़ जाती है। अगर महिला स्वस्थ न हो तो प्रेग्नेंट होने के बाद उसके शरीर में खून की कमी हो सकती है। प्रेग्नेंसी के दौरान आयरन सप्लीमेंट्स और पोषक आहार न लेने से भी एनीमिया का खतरा रहता है।
5 साल से छोटे बच्चे मिट्टी, चॉक और जमीन पर गिरी चीजें मुंह में डाल लेते हैं। बिना हाथ धोए खाते हैं। इससे उनके पेट में कीड़े हो जाते हैं। हमारे यहां शादी से पहले लड़के-लड़कियों का थैलेसीमिया स्टेटस नहीं चेक किया जाता, इससे उनके बच्चे भी थैलेसीमिया के शिकार बन जाते हैं।
एनीमिया से लड़कियों में माहवारी की दिक्कत, मां बनने की क्षमता पर बुरा असर
डॉ. राखी के मुताबिक एनीमिया की वजह से टीनएज में लड़कियां कमजोरी महसूस करती हैं। थकान हमेशा बनी रहती है। इम्यूनिटी कमजोर हो जाती है, जिससे वे आसानी से इन्फेक्शन का शिकार हो जाती हैं। बार-बार बीमार पड़ने से उनकी पढ़ाई, सोचने-समझने और सीखने की क्षमता भी प्रभावित होती है।
इस उम्र में ही लड़कियों में फिजिकल और रिप्रोडक्टिव मैच्योरिटी आती है, लेकिन एनीमिया की वजह से उनके विकास पर इसका बुरा असर पड़ता है। खून की कमी उनके मासिक चक्र को बिगाड़ देती है। माहवारी के समय पर न आने से ओवुलेशन प्रोसेस में रुकावट आती है।
इससे उनकी रिप्रोडक्टिव हेल्थ पर बुरा असर पड़ता है। उन्हें कंसीव करने में दिक्कत होती है। प्रेग्नेंसी के दौरान परेशानियां बढ़ जाती हैं। अबॉर्शन का खतरा बना रहता है। बच्चा या तो समय से पहले होता है या कमजोर पैदा होता है। मां एनीमिया का शिकार हो, तो नवजात में भी आयरन की कमी हो सकती है, जो बच्चे के डेवलपमेंट पर बुरा असर डालता है।
अब सवाल उठता है कि नई गाइडलाइंस की जरूरत क्यों पड़ी, इससे क्या बदलेगा और इसमें क्या कमियां हैं...
डॉ. अंशुमान बताते हैं कि मौजूदा गाइडलाइंस का मेन टारगेट प्रेग्नेंट महिलाएं हैं। प्रेग्नेंसी के दौरान जब वे डॉक्टर के पास चेकअप के लिए पहुंचती हैं, तो उन्हें आयरन और फोलिक एसिड की गोली दे दी जाती है। नई गाइडलाइंस का दायरा बढ़ाया जा रहा है। सरकार ने एनीमिया मुक्त भारत अभियान शुरू किया है। इसके तहत 6X6X6 इंटरवेंशन पॉलिसी तैयार की गई है। इसमें तीन स्तर हैं, हर स्तर पर 6-6 पॉइंट हैं।
पहले स्तर पर लाभार्थियों को 6 कैटेगरी में बांटा गया है-
1. प्रेग्नेंट महिलाएं।
2. 6 महीने तक स्तनपान कराने वाली मांएं।
3. 6 महीने से 5 साल तक के बच्चे।
4. 5 से 9 साल तक के बच्चे।
5. 10 से 19 साल के लड़के-लड़कियां।
6. 20 से 24 साल की 'रिप्रोडक्टिव एज ग्रुप' की महिलाएं।
इस तरह, 6 महीने के बच्चे से लेकर प्रेग्नेंट और स्तनपान कराने वाली महिलाओं तक का खास ख्याल रखा जाएगा, ताकि वे एनीमिया की चपेट में न आएं।
एनीमिया के खात्मे के लिए 6 हथियार
इसमें 6 इंटरवेंशन हैं। इसमें पहला पॉइंट प्रोफाइलेक्टिक आयरन और फोलिक एसिड की गोली है, जो पहले से दी जा रही हैं। इसके साथ 5 और पॉइंट जोड़े गए हैं।
1. डीवॉर्मिंग। अगर पेट में कीड़े हों तो आयरन और फोलिक एसिड का असर नहीं होता, क्योंकि कीड़ा खून चूसता रहता है। इसलिए अब साल में 2 बार पेट के कीड़े मारने की दवा दी जाएगी।
2. बिहेवियर में बदलाव लाना। इसके लिए सॉलिड बॉडी, सॉलिड माइंड का कॉन्सेप्ट है। इसके लिए बच्चों को शारीरिक तौर पर दुरुस्त रखने, अच्छी आदतें अपनाने पर जोर देंगे, ताकि उनके शरीर में खून की कमी न हो।
3. 'डीलेड अम्बिलिकल कॉर्ड क्लैंपिंग'। डॉक्टर प्रसव के तुरंत बाद बच्चे की गर्भनाल काट देते हैं। नई गाइडलाइंस में गर्भनाल थोड़ी देर से काटी जाएगी, ताकि प्लेसेंटा में जो खून है, वह बच्चे को मिले।
4. जांच और डिजिटल माध्यम से एनीमिया के प्रति जागरूकता फैलाना।
5. 'फोर्टिफाइड फूड'। जैसे नमक में आयोडीन मिलाया जाता है, वैसे ही आटे और दूसरे फूड प्रोडक्ट्स में भी आयरन और फोलिक एसिड डाला जाएगा।
6. एनीमिया की दूसरी वजहों पर फोकस। मलेरिया से लेकर फ्लोरोसिस जैसी वजहें जिनसे एनीमिया का खतरा बढ़ता है। इन्हें भी कंट्रोल किया जाएगा।
तीसरे स्तर पर स्वास्थ्य मंत्रालय समेत दूसरे विभागों के बीच तालमेल बढ़ाने की बात कही गई है ताकि लोगों को समय पर आयरन की गोलियां मिल सकें।
लेकिन, क्या वाकई इन बदलावों से भारत को एनीमिया से छुटकारा मिल जाएगा?
इन 5 कमियों की वजह से एनीमिया का खात्मा मुश्किल
डॉ. अंशुमान बताते हैं कि नई गाइडलाइंस में कई कमियां हैं, जो एनीमिया मुक्त भारत की राह में रोड़े अटका सकती हैं।
इसी तरह, खानपान की व्यवस्था में भी सुधार लाने की जरूरत है। स्ट्रीट फूड जैसी चीजें बीमारी की वजह बनती हैं। अमेरिका जैसे देशों में स्ट्रीट फूड बेचने की अनुमति नहीं है। उसके लिए जगह तय है।
इसलिए एनीमया से बचने के लिए सही खानपान जरूरी है...
ग्राफिक्स: प्रेरणा झा, सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सेलेक्ट करें।